Uttalelse fra verftsgruppa i Fellesforbundet.

**Aksjon for arbeid kysten rund**

Arbeidsløsheten vokser, og er på sitt høyeste nivå på ti år. Det tegner seg et alvorlig bakteppe for norsk oljeindustri.

Vi som arbeider i bedrifter tilknyttet oljevirksomheten har erfart gjentatte store svingninger i bransjen. Fra store oppgangstider med tusentalls tilreisende gjestearbeidere, til tider uten en eneste gjestearbeider og der de fast ansatte enten har vært permittert eller har vært på reiseoppdrag til Melkøya, Nyhamna, eller anlegg under fjernere himmelstrøk.

Vi vil understreke at dagens nedtur i oljerettet industri ikke bare er en konsekvens av lav oljepris, men også feile prioriteringer og tildelinger. Spesielt fra Statoil i forrige tildelingsrunde der alle kontrakter gikk til Asia, og der ingen synes å være på tid og kost.

Johan Sverdrup skulle være redningen for norsk oljeindustri. Alle fire plattformene i fase-1 kunne blitt bygd ved norske verft, med garantert større trygghet for leveranse på tid og budsjett enn ved å basere seg på at mesteparten bygges ute, slik Statoil med sin strategi har endt opp med.

Bransjeorganisasjonen Norsk Industri seier: Sysselsetting og verdiskaping i hovedkontraktørene sitt eget arbeidsomfang i Norge gir erfaringsmessig 4-5 ganger ringvirkningseffekt i regionen rundt verftene. Tilsvarende er ringvirkningene for produktleverandører inn til hovedkontraktør 3-4 ganger i sysselsetting/verdiskaping i tillegg til egeneffekten hos produktleverandør.

Bygging i Norge gir også kunnskap og kompetanse om installasjonene hos de leverandørmiljø som skal drifte og vedlikeholde installasjonene i mange 10-år framover.

Verftene er også våre viktigste «lærlingefrabrikker» for fremtidige fagfolk i både leverandørindustri og oljeselskap.

Det er mye som tyder på at oljeprisfallet ikke er av raskt forbigående karakter. Det er derfor avgjørende for det norske teknologimiljøet sin konkurransekraft og for sysselsettingen langs kysten, at alle aktører, både offentlig og private, virkelig gjør grep som sikrer at norsk oljeindustri også i fremtiden skal være i toppklasse, selv om nivået totalt sett skulle bli lavere enn det vi har vært vant med. Da er det viktig at det norske leverandørmiljøet i trange tider ikke har tappet seg for så mye kompetanse at de ikke kan være med på den kommende opptur.

Så er det viktig å huske at selv om det totale investeringsnivå går ned trenger ikke aktiviteten i norsk oljeindustri gå ned. Det avhenger av hvilken markedsandel norsk industri sitter igjen med, og dermed i særdeleshet Statoil sin tildelingspolitikk og strategi, og videre om norske myndigheter har synspunkt og legger føringer på dette. Det må bli slutt på at kontrakter tildeles utenlandske dumping aktører som baserer seg på urealistisk prising og avvik fra standardkontrakt mellom leverandørindustri og oljeselskap.

Den verdensledende kompetansen som ligger i de norske maritime bedriftene og leverandørindustrien er fantastisk, og vil være grunnlaget for å bygge framtidas næringsliv. Verftsgruppa i Fellesforbundet krever nå tiltak slik at vi klarer å bevare og videreutvikle denne kompetansen.

Vi forlanger at regjeringen - i anstendighetens navn kommer med en handlekraftig reaksjon. Eller har de tenkt å fortsette med sin tafatthet og «vente og se» holdning?

I så fall er det tusener av nye som kan melde seg på arbeidskontorene rundt i landet. Tiden er moden for en folkeaksjon kysten rundt – Ja til arbeid!

Regjeringa må snarest

* Forbedre permitteringsreglene. 5 dagers lønnsplikt, 52 ukers periode og mulighet for rullering
* Midler og muligheter for bedriftsintern opplæring og mer midler til arbeidsmarkedstiltak
* Fremskynde anskaffelsen av 3 nye kystvaktskip, tilrettelagt for norske tilbydere
* Igangsette en miljøvennlig utskifting av fergeflåten
* Gå i dialog med oljeindustrien for å styrke investeringene i vedlikehold og modifikasjoner.
* Tiltre sin rolle for å følge opp anbefalingene i Konkraft rapporten.
* Følge opp stortingets forutsetninger knyttet til Statoil – Hydro fusjonen
* Nedsette et offentlig utvalg som utarbeider en uhildet rapport om årsakene bak alle forsinkelser og kostnadsoverskridelser i utenlandske leveranser, og hvilke konsekvenser dette får for industri og samfunn. Dette for at fremtidige kontraktstildelinger skal skje på bakgrunn av bedre og mer balanserte kontrakts format, realistiske evalueringskriterier og i lys av det samfunnsansvar oljeselskapene har som aktører på norsk kontinentalsokkel.

Vi krever at kampen for å redde arbeidsplassene i verkstedindustrien må begynne NÅ.

10.september 2015

**Verftsgruppa i fellesforbundet**

Kontaktperson: Amram Hadida. Klubbleder Kværner Stord. Tlf 464 00 792.

email: amram.hadida@kvaerner.com